射杨叶百中赋（以艺通于神动不虚发为韵）
何据 (Tang)
于稽百氏。爰得六艺。射之制。伎之锐。既取象于逢蒙。且规模于飞卫。寝石遇而洞启。蹲甲彻而激艺。于是盼牂牂之叶。引骍骍之弓。拨长弰而累气。虑轻叶之摇风。心与手兮冥合。神与术兮元同。标的外准。精和内融。杯水凝而色粲粲。金镝拟而光雄雄。亦既纵横。鸣弦激羽。驰虚走空。柳虽大。忘于所志之外。叶虽小。舍之必取其中。力不屈。道必通。牢笼五善之奥。总括百中之工。时称绝技。实曰巧发。贵乎揖让。贱乎矜伐。岂直忘归贯星。繁弱衔月。雁迸落于云霄。猿洞叫于岩樾而已哉。客有睹之而叹曰。弧矢之利。器之维新。而彼审鹄为美。曷若中叶可珍。众谓之叶。我视如轮。参于灵妙。达于鬼神。飞后镞而挺出。划前括而相循。养叔之复一矢。颜高之持六钧。庸丽景而同尘。此射礼所以宜尔。善射所以温如。其发也不虚。慎于末。善厥初。角弓犹有劲。杨叶碎无馀。